Noria

Noria (ofisial la Rena de Noria) es un pais en Europa, de cual sua teritorio es composada de la parte ueste de la Penisola Scandinavian plu Jan Mayen (un isola distante) e la arcipelago Svalbard. Noria reclama ance un parte de Antartica nomida la Tera de Rea Maud. Asta 1814, la rena ia inclui la Isolas Faro, Calalitnunat e Island. Lo ia inclui ance Bohuslän asta 1658, Jämtland e Härjedalen asta 1645, Shetland e Orkney asta 1468, e la Hebrides e Isola Man asta 1266.

Noria ave un area intera de 385 252 cilometres cuadrida e un popla de 5 550 203 persones (en janero 2024). La pais comparti un frontera este longa (1619 cilometres) con Sveria. Noria es bordada par Suomi e Rusia a la norde-este, e par la streta Skagerrak a la sude, con Danmarc a la otra lado. Noria ave un costa estendosa, fasante la Mar Atlantica norde e la Mar Barents.

La re presente de Noria es Harald 5 de la Casa Dansce-Deutx de Glücksburg. Erna Solberg ia deveni la ministro xef en 2013, recambiante Jens Stoltenberg. Un monarcia constitual, Noria divide la potia de governa entre la parlamento, la consilio de ministros e la corte suprema, como determinada par la constitui de 1814. La rena es instituida como un fusa de alga renas peti diversa. Si on segue la conta tradisional de la anio 872, la rena esiste ja continuante tra 1145 anios, e la lista de monarcas norsce inclui plul ca sesdes res e contes.

Noria ave sudivides dirijal e political a du niveles: contias e munisipas. La popla sami ave alga autonomia e influe sur teritorios tradisional par la Parlamento Sami e la Ata de Finnmark. Noria manteni relatas prosima con la Uni European e la Statos Unida. Lo es un membro fundinte de la Nasiones Unida, OTAN, la Asosia European de Comersia Libre, la Consilio de Europa, la Trata Antartica e la Consilio Nordica. Lo es ance un membro de la Area Economial European, la Organiza Mundal de Comersia e la Organiza per Coopera e Developa Economial, e un parte de la Area Schengen.

La pais manteni un combina de un economia mercatal e un model nordica de aida sosial, con aida medical universal e un sistem completa de securia sosial. Noria ave reservas grande de petrolio, gas natural, minerales, lenio, comedas de mar, acua dulse e enerjia idraulical. La industria de petrolio representa sirca un cuatri de la produi interna bruta de la pais. Per person, Noria es la produor la plu grande de petrolio e gas natural en la mundo, estra Asia sude-ueste.

La site capital es Oslo. La lingua major es norsce.

 Etimolojia 

Noria ave du nomes ofisial: Noreg (nordica antica: Noregr)  en Nynorsk e Norge  (nordica antica: Noregi, dativa de Noregr) en Bokmål.

 Referes 

Categoria:Noria
Categoria:Jeografia
Categoria:Scandinavia